section_heading: Životopis
paragraph_text: Cesare je rođen u Rimu kao izvanbračno dijete tadašnjeg kardinala Rodriga Borgije i njegove ljubavnice rimske plemkinje Vannozze Catanei. Kad mu je otac izabran za papu kao Aleksandar VI., Cesare koji je dotada već bio biskup Pamplone (1491.), postavljen je za nadbiskupa Valencije - 1492., pa zatim za kardinala 1493., generalnog guvernera i legata Orvieta 1495. Pretpostavlja se da je on osobno - 1497. dao ubiti vlastitog brata Giovannija (Vojvodu Gandia) papinog miljenika.